text: Fredericia bruger flere penge på de unge og ældre
  21 september 2015 kl. 12.32
  Fredericias budget for 2016 er på plads. Et samlet byråd har afsat flere penge til de unge såvel som de ældre.
  Fredericia byråd har valgt at investere massivt i kommunens unge og ældre.
  Alene i 2016 investerer kommunen totalt 35,8 mio. kr. i børnene. En stor sum af pengene går til at sikre inklusionen og flere pædagoger i dagsinstitutionerne. Derudover bliver den anden store post på børnenes budget at sikre bedre IT og de generelle fysiske rammer.
  Derudover bliver de ældre i kommunen også tilgodeset. 20,9 millioner investeres der på ældreområdet. De penge skal blandt andet gå til sociale aktiviteter på plejehjemmene og en akutfunktion der skal forebygge indlæggelser og genindlæggelser. Derudover bliver der også brugt penge på at forbedre måltiderne for de ældre.
  - Jeg er en glad borgmester. Det er en god budgetaftale for Fredericias borgere. Og jeg er meget tilfreds med, at alle seks partier står bag en massiv investering i vores velfærd, en stærk brandingindsats for mere bosætning og en ambitiøs vækstpakke, siger borgmester Jacob Bjerregaard i en pressemeddelelse.
  Budgetaftalen indeholder også en vækstpakke der skal gøre Fredericia attraktivt for eventuelle tilflyttere.
  Se hele budgetforliget her:
  
  